# Astronoomiariista juhtimine INDI abil

&kstars; pakub liidest astronoomiliste instrumentide seadistamiseks ja juhtimiseks INDI protokolli vahendusel.

INDI protokoll toetab paljusid astronoomilisi instrumente, ka näiteks CCD kaameraid ja fokuseerijaid. Toetatud seadmete uusimat nimekirja näeb INDI toetatud seadmete leheküljel.

## INDI seadistamine

&kstars; suudab tänu INDI server-kliendi arhitektuurile hiilgavalt juhtida nii kohalikke või võrguseadmeid. INDI seadmed võivad töötada kolmes erinevas režiimis:

1. Kohalik: kohalik režiim on levinuim ning selles juhitakse kohalikku seadet (&ie; sinu arvutiga ühendatud astronoomiariista).

2. Server: selles režiimis luuakse konkreetsele seadmele INDI server ning jäädakse ootama kaugklientide ühendumist. Serveri seadmetega iseenesest midagi ette võtta ei saa - neid on võimalik ainult tööle panna või välja lülitada.

3. Klient: selles režiimis saab võtta ühendust INDI serveriga kuskil võrgus. Kaugseadmeid saab juhtida täpselt samamoodi nagu kohalikke seadmeid.

Kohalikku seadet juhtida, INDI serverit tööle panna ning ühenduda kaugkliendiga saab menüükäsku Seadmehaldur (selle leaib menüüst Seadmed) kasutades.

Selline näeb välja seadmehaldur:

Seadme draiverite käivitamine
Seadme draiverite käivitamine

Seadmete käivitamiseks sirmi seadmepuud, vali vajalik seade ja klõpsa nupule Käivita teenus. Saab valida ka töörežiimi, milleks võib olla kohalik või server, nagu eespool määratud. Pordi number genereeritakse juhuslikult vahemikus 7624 kuni 10000. Pordi määramiseks klõpsa pordiveerul soovitud draiveri kõrval. &kstars; võimaldab ühes INDI serveris ja seega ühes pordis töötada mitmel draiveril. Vali draiverid ja klõpsa nupule Käivita teenus.

Kaugseadmete juhtimise kohta vaata lähemalt kaugseadmete juhtimisest kõnelevat osa.

## Teleskoobi seadistamine

Enamik teleskoope on varustatud kaugjuhtimist võimaldava RS232 liidesega. Ühenda oma teleskoobi RS232 pistik arvuti jada-/USB porti. Traditsiooniliselt ühendatakse RS232 arvuti jadaporti, kuid paljud uuemad sülearvutid on jadapordist USB/FireWire pordi kasuks loobunud, mistõttu nende korral tuleks kasutada jadaport->USB adapterit.

Pärast teleskoobi ühendamist jada-/USB porti lülita teleskoop sisse. On äärmiselt soovitatav laadida alla ja paigaldada teleskoobi kontrolleri uusim püsivara (firmware).

Enne kasutamist tuleb teleskoop korralikult monteerida. Kuidas seda teha, peaks olema kirjas teleskoobi käsiraamatus.

&kstars; peab enne teleskoobiga ühendumist kontrollima aega ja asukohta. See tagab korrektse jälgimise ning teleskoobi ja &kstars;i sünkroonsuse. Järgnevad sammud aitavad sul võtta ühendust arvutiga ühendatud seadmega. Seda, kuidas võtta ühendust ja juhtida võrguseadmeid, vaata võrguseadmete juhtimisele pühendatud osast.

Teleskoobi seadistamisnõustaja abil saab kogu vajaliku info märksa lihtsamalt sisestada. See uurib ka automaatselt porte, et leida ühendatud teleskoobid. Nõustaja saab käivitada menüükäsuga Teleskoobi nõustaja, mille leiab menüüst Seadmed.

Kohaliku teleskoobi ühendamiseks võta aga palun ette järgmised sammud:

1. Määra oma geograafiline asukoht. Ava aken Geograafilise asukoha määramine. Selleks vali käsk Geograafiline... menüüs Seadistused või gloobuse ikoon tööriistaribal või kasuta klahvikombinatsiooni &Ctrl;G.

2. Määra kohalik aeg ja kuupäev. Aega ja kuupäeva saab muuta, kui valida käsk Sea aeg... menüüst Aeg või klõpsata tööriistaribal ikooni Aeg. Aken Aja määramine kasutab &kde; tavapärast kuupäeva valimise elementi. Kui sul tekib vajadus seada kell parajasti tegelikult kehtivale ajale, vali käsk Sea kell hetkele Praegu menüüst Aeg.

3. Klõpsa menüül Seadmed ja vali Seadmehaldur.

4. Vali veerus Seade oma teleskoobi mudel.

5. Klõpsa nupule Käivita teenus.

6. Seadmehalduri dialoogi sulgemiseks klõpsa nupule Sulge.

### Korduvad seadistused

Geograafilist asukohta ja aega pole vaja määrata igal teleskoobiga ühendumisel. Neid seadistusi kohanda ainult siis, kui seda on tõesti vaja.

Nüüd oled valmis kasutama seadme võimalusi. &kstars; lubab seda teha kahe teleskoopide juhtimist võimaldava graafilise kasutajaliidese abil:

### Teleskoobi juhtimine

1. Juhtimine taevakaardilt: iga seade, mis on seadmehalduris käivitatud, on näha ka hüpikmenüüs, kus saab selle mitmeid aspekte juhtida. Otse taevakaardilt on võimalik anda käske `Liiguta`, `Sünkroniseeri` või `Jälgi`.

   Selline näeb välja sisselülitatud seadme LX200 Classic hüpikmenüü:

   Seadmete juhtimine taevakaardilt

2. INDI juhtimiskeskus: see võimaldab kasutajal pruukida kõiki seadme pakutavaid võimalusi.

   Aken on jagatud kolmeks põhiosaks:

   - Seadmete kaardid: iga aktiivne seade võtab INDI juhtimiskeskuses enda alla ühe kaardi. Korraga võib töötada ka mitu seadet, ilma et nad üksteist segaks.

   - Omaduste vaated kaartidel Põhijuhtimine ja Valikud: omadused on INDI arhitektuuri põhielement. Iga seadme määrab omaduste komplekt, mille abil kliendiga suheldakse. Omadus on näiteks teleskoobi positsioon. Semantiliselt sarnased omadused on tavaliselt koondatud loogiliste blokkidesse või rühmadesse.

   - Loginäitaja: seadmed annavad enda staatusest teada ja võtavad vastu käske INDI teateid saates. Igal seadmel on oma logi. Seade saadab teate tavaliselt ainult oma draiverile, kuid draiveril on lubatud vajaduse korral saata üldteateid.

   INDI juhtimiskeskus

Soovi ja vajaduse korral saab mõlemat liidest üheaegselt ja korraga kasutada. Tegevused taevakaardil peegelduvad automaatselt INDI juhtimiskeskuses ja vastupidi.

Teleskoobi ühendamiseks valida seadme hüpikmenüüst käsk Ühenda või siis klõpsata nupule Ühenda seadme kaardil INDI juhtimiskeskuses.

Vaikimisi püüab &kstars; ühenduda porti `/dev/ttyS0`. Ühenduspordi muutmiseks vali menüüst Seadmed INDI juhtimiskeskus ning muuda porti vastava seadme kaardil.

&kstars; kohandab teleskoobi pikkus- ja laiuskraadi ning aja automaatselt vastavaks &kstars;i väärtustele. Sellise uuendamise saab lubada või keelata menüüst Seadmed käsuga INDI seadistamine avatavas dialoogis.

Kui &kstars; saab teleskoobiga edukalt ühenduse, hangib ta teleskoobilt OT ja käände ning näitab taevakaardil ristikesega, kuhu teleskoop on suunatud.

### Teleskoobi sünkroniseerimine

Kui teleskoop on enne ühendamist suunatud näiteks Veegale, siis peaks ristike taevakaardil samuti Veegale fokuseeruma. Kui see nii ei ole, klõpsa taevakaardil Veega peal hiire parema nupuga ning vali teleskoobimenüüst käsk `Sünkroniseeri`. See annab teleskoobile korralduse muuta oma sisekoordinaadid Veegale vastavaks ning nüüd peaks ka rist otse Veega peale liikuma.

Ja ongi kõik! Nüüd võid teleskoobiga taevalaotust uurima asuda.

### HOIATUS

Ära vaata kunagi teleskoobiga otse Päikesesse. See võib tekitada parandamatut kahju nii sinu silmadele kui ka instrumentidele.

## CCD ja videohõive seadistamine

CCD-sid ja videohõiveriistu saab käivitada seadmehalduris, mille saab avada menüüst Seadmed. Nagu muudegi INDI seadmete korral, saab mõningaid riista omadusi juhtida otse taevakaardilt. Täielikult saab seadet juhtida INDI juhtimiskeskuse vahendusel.

Kaadrite hõive standardvorming on FITS. Kui kaader on tabatud ja alla laetud, on seda võimalik vaadata &kstars;i FITS-i näitajas. Kaadrite jada hõiveks kasuta võimalust Taeva pildistamine, mille leiab menüüst Seadmed. Seda kirjet saab kasutada ainult siis, kui oled ühenduses mõne vastava seadmega.

## Taeva pildistamine

Taeva pildistamise tööriista saab kasutada kaadrite hankimiseks kaameratest ja CCD-dest interaktiivselt ja hulgi. Lisaks saab valida, millist filtrit ja kas üldse kaadrite jaoks kasutada. Seda tööriista saab kasutada ainult siis, kui on olemas ühendus mõne pildistamisseadmega.

Taeva pildistamine

Ülaltoodud pildil on näha näitlik pildistamisseanss. Tööriist pakub järgmisi valikuid:

- Kaamera/CCD

  - `Seade:` pildistamisseade.

  - `Prefiks:` see lisatakse iga kaadri failinime ette.

  - `Säritus:` iga kaadri säritusaeg sekundites.

  - `Arv:` kaadrite arv.

  - `Viivitus:` kaadritevaheline intervall sekundites.

  - `ISO-8601 ajatempel:` failinimele lisatakse ISO-8601 ajatempel (nt. pilt_01_20050427T09:48:05).

- Filter

  - `Seade:` filtriseade.

  - `Filter:` filtri pesa. Pesanumbrile saab omistada värviväärtused kaardil INDI (nt. Pesa 1 = punane, Pesa 2 = sinine jne).

Vajalike valikute langetamise järel saab alustada pildistamisega, klõpsates nupule Käivita. Pildistamise saab peatada klõpsuga nupule Peata. Kõik kaadrid salvestatakse FITS-i vaikekataloogi, mille saab määrata seadistustedialoogi kaardil INDI.

Kui sul on pildistamisele suuremad nõuded või pead järgima mingeid väga kindlaid nõudeid, on soovitatav luua just sinu vajadusi rahuldav skript, milleks saab kasutada menüüst Tööriistad leitavat skriptiloojat.

## INDI seadistamine

INDI kaardil saab muuta INDI kliendipoolseid seadistusi. Aken on jagatud mitmeks kategooriaks: üldine, seadmete automaatne uuendamine, kuva, allika uuendamine, ratasfilter ja serveri port:

- Üldine

  - `FITS-i vaikekataloog:` kataloog, kuhu salvestatakse kõik FITS-i pildid. Kui kataloogi ei määrata, salvestatakse need keskkonnamuutujaga $HOME määratud asukohta.

  - `Teleskoobi port:` teleskoobi vaikimisi port. Ühendumisel kohaliku või võrguteleskoobiga teatab &kstars; automaatselt teleskoobi pordiks siinmääratud vaikepordi.

  - `Videoport:` vaikimisi videoport. Ühendumisel kohaliku või võrguvideoteenusega teatab &kstars; automaatselt veebikaamera seadme pordiks siinmääratud vaikepordi.

- Seadmete automaatne uuendamine

  - `Aeg:` teleskoobi kuupäeva ja kellaaega uuendatakse ühendumisel (kui see on toetatud).

  - `Geograafiline asukoht:` teleskoobi geograafilise asukoha infot (kehtiv pikkus- ja laiuskraad) uuendatakse ühendumisel (kui see on toetatud).

- Kuva

  - `Seadme ristikujuline sihtmärk:` märkimisel näitab &kstars; taevakaardil teleskoobi ristikujulist sihtmärki. Seda näidatakse teleskoobi eduka ühendamise järel ning seda uuendatakse perioodiliselt. Ristiku kõrval näidatakse teleskoobi nime. &kstars; näitab üht ristikut iga ühendatud teleskoobi kohta. Ristiku värvi muutmiseks ava dialoog &kstars;i seadistamine, vali kaart Värvid ja määra sihtmärgi indikaatorile meelepärane värv.

  - `INDI teated olekuribal:` märkimisel näitab &kstars; INDI olekuteateid &kstars;i olekuribal.

  - `FITS-i näidatakse hõive korral automaatselt:` sisselülitamisel näitab &kstars; pildistatud FITS-i &kstars;i FITS-i näitajas. Kui kasutad taeva pildistamise tööriista, salvestatakse sõltumata selle valiku sisse- või väljalülitamisest kõik kaadrid ikkagi kettale.

- Allika uuendamine: &kstars;i sünkroonimine vastavalt arvuti või seadme kellaaja- ja asukohaseadistustega.

- Ratasfilter: värviväärtuste omistamine ratasfiltri pesadele (nt. Pesa 0 punane, Pesa 1 sinine jne.). Värvikoode saab omistada kuni kümnele filtripesale (0 kuni 9). Värvikoodi omistamiseks vali liitkastist pesa number ja kirjuta vajalik värvikood tekstiväljale. Tee seda kõigi pesade korral, millele soovid värvi omistada, ning klõpsa seejärel nupule OK.

- Serveri port: pordivahemiku määramine, millega INDI server loob ühenduse uute draiverite käivitamisel.

## INDI põhimõtted

INDI tähtsaimaks põhimõtteks on asjaolu, et seadmed suudavad ennast ise kirjeldada. Selleks kasutatakse XML-i, mis kirjeldab üldist hierarhiat, mis esindab nii kanoonilisi kui mittekanoonilisi seadmeid. INDI-s on igal seadmel vähemalt üks omadus. Iga omadus võib ühendada endas mitu elementi. INDI omadused jagunevad nelja tüüpi:

- Tekstiomadus.

- Arvomadus.

- Lülitamisomadus (graafilises liideses nupud ja märkekastid).

- Valgusomadus (graafilises liideses värvilised LED-nupud).

Nii näiteks on kõigil INDI-seadmetel standardne lülitamisomadus CONNECTION. Omadusel CONNECTION on kaks elementi: lülitid CONNECT (ühendamine) ja DISCONNECT (lahutamine). &kstars; parsib omaduste üldist XML-kirjeldust ning loob selle põhjal graafilise liidese, mida kasutajal on hõlpus käsitseda.

INDI juhtimiskeskus pakub võimalust seadistada paljusid omadusi, mida otse taevakaardilt teha ei ole võimalik. Pakutavad võimalused võivad vastavalt seadmele erineda. Kuid kõigil neil on teatud ühisjooned, mis määravad, kuiidas neid näidatakse ja kasutatakse:

- Õigused: kõik omadused on kas ainult lugemiseks, ainult kirjutamiseks või nii lugemiseks kui kirjutamiseks. Viimase näiteks on teleskoobi otsetõus. Sul on võimalik sisestada uus otsetõus ning vastavalt parajasti valitsevatele seadistustele teleskoop kas liigutab ennast vajalikku asendisse või sünkroniseerib end uute andmetega. Kui teleskoop liigub, siis muutub ka otsetõus, mis saadetakse tagasi kliendile.

- Staatus: iga omaduse ees paikneb staatuse indikaator (ümmargune LED). Igal omadusel on oma staatus ja sellele vastav värv:

  ### INDI staatusevärvid

  Staatus | Värv | Kirjeldus
  --- | --- | ---
  Jõude | Hall | Seade ei tee antud omaduse suhtes parajasti mitte midagi
  OK | Roheline | Viimane selle omaduse suhtes ette võetud toiming oli edukas ning see on veel aktiivne
  Hõivatud | Kollane | Omaduse suhtes parajasti võetakse midagi ette
  Hoiatus | Punane | Omadus on kriitilises olukorras, midagi on vaja kohe ette võtta

  Seadme draiver uuendab omaduse staatust vajaduse korral reaalajas. Kui näiteks teleskoop liigub parajasti uuele sihtmärgile, siis on omadused OT ja kääne tähistatud märkega Hõivatud. Kui liikumine lõpeb edukalt, saab omadus väärtuseks OK.

- Kontekst: numbrilised omadused tunnustavad ja suudavad töödelda numbreid kahes vormingus: kümnendarvuna ja kuuekümnend- ehk tunnisüsteemis. Viimane on mugav näiteks aja või ekvaatoriliste ja geograafiliste koordinaatide väljendamisel. Millist vormingut kasutada, on puhtalt sinu otsustada. Järgnevad arvud on igas mõttes võrdsed (vähemalt rakendusele):

  - -156.40

  - -156:24:00

  - -156:24

- Aeg: kogu INDI suhtluse standardaeg on maailmaaeg UTC, mis ISO 8601 kohaselt on väljendatud kujul YYYY-MM-DDTHH:MM:SS. &kstars; vahendab korrektse maailmaaja seadme draiverile automaatselt. Aja automaatse uuendamise saab sisse või välja lülitada seadistustedialoogi kaardil INDI.

## Võrguseadme juhtimine

&kstars; pakub lihtsa, kuid siiski võimsa kihi võrguseadme juhtimiseks. Täpsemalt on seda kihti kirjeldatud INDI ülevaates (inglise keeles).

Kaugjuhtimiseks on vaja seadistada nii server kui kliendi masin:

1. Server: seadme ettevalmistamiseks kaugjuhtimiseks tee läbi samad sammud, mis kohaliku serveri korral. Kui käivitad teenuse seadmehalduris, näidatakse veerus Kuulatav port ka pordi numbrit. Lisaks sellele läheb vaja ka serveri nime või IP-aadressi.

2. Klient: vali menüüst Seadmed Seadmehaldur ja klõpsa kaardil Klient. Kaardil Klient saab servereid lisada, muuta või eemaldada. Serveri lisamiseks klõpsa nupule Lisa. Kirjuta väljale Server serveri nimi või IP aadress ning ka pordi number, mis on saadud esimeses sammus kirjeldatud serveri seadistamisel.

INDI klient

Kui server on lisatud, klõpsa serveris käsul Ühenda või Katkesta ühendus. Kui ühendus on loodud, saab teleskoopi juhtida taevakaardilt või INDI juhtimiskeskusest täpselt samamoodi, nagu on kirjeldatud kohaliku serveri seadistamist käsitlevas osas. Nii lihtne see ongi!

### INDI serveri käivitamine käsurealt

Kuigi &kstars; võimaldab äärmiselt lihtsalt kasutada INDI serverit, on seda soovi korral võimalik käivitada ka käsurealt.

Et INDI kujutab endast sõltumatut taustakomponenti, võib INDI serveri tööle panna ka ilma &kstars;i rakendamata. Selle üks eeliseid on see, et seadme draiverite logiteated lähevad `stderr`-i, millest võib olla kasu siis, kui vaja peaks olema vigades selgusele jõuda. INDI serverit saab käivitada nii:

$ `indiserver` [võtmed] [`draiver` ...]

Võtmed:

-l d : draiveri teated logitakse faili d/YYYY-MM-DD.islog

-m m : kliendi tapmine, kui see jääb enam kui määratud MB maha, vaikimisi 10

-p p : alternatiivne IP port, vaikimisi on see 7624

-v : võtmesündmuste, mitte liikluse näitamine

-vv : -v + võtmesündmuste sisu

-vvv : -vv + täielik XML

driver : käivitatav fail või seade@host[:port]

Kui soovid näiteks käivitada INDI serverit, mis töötaks LX200 GPS draiveriga ja jälgiks ühendusi pordis 8000, näeb käsk välja selline:

$ `indiserver` -p 8000 `lx200gps`

### Turvalised võrguoperatsioonid

Oletame, et soovid INDI serveri ja selle kliendid tööle panna võrgumasinas `kaugmasin` ja ühendada need kohalikus masinas töötava &kstars;iga.

Logi end kohalikust masinast võrgumasinasse `kaugmasin` järgmise käsuga:

$ `ssh` -L `kohalik_port`:`kaugmasin`:`kaugport`

Selle abil seotakse kohaliku masina `kohaliku_pordi` `kaugmasina` `kaugpordiga`. Pärast sisselogimist käivita kaugmasinas INDI server:

$ `indiserver` -p `kaugport` [`draiver`...]

Käivita kohalikus masinas &kstars;, ava seadmehaldur ja lisa kaardil Klient server. Masin peaks olema kohalik masin (tavaliselt 127.0.0.1) ning pordi number ülal kasutatud sammudes näidatud `kohalik_port`. Klõpsa hiire parema nupuga serveril ja vali hüpikmenüüst käsk Ühenda. Nüüd võtabki &kstars; turvaliselt ühendust võrguserveriga. Serveri info salvestatakse ka edasiste seansside tarbeks.

## INDI Korduma Kippuvad Küsimused

Mis on INDI?

INDI on instrumendist sõltumatu jagamisliides (inglise keeles Instrument-Neutral-Distributed-Interface) ehk juhtimisprotokoll, mille töötas välja Elwood C. Downey ClearSky instituudist. &kstars; kasutab seadmedraivereid, mis sobivad kasutamiseks INDI protokolliga. INDI-l on päris palju eeliseid, sealhulgas suudab ta üsna edukalt panna koos töötama erinevaid riistvaralisi seadmeid ja tarkvaralisi draivereid. Draivereid kasutavad kliendid (näiteks &kstars;) ei pruugi midagi teada seadme võimalustest. Käivitamisajal võtab &kstars; ühendust seadme draiveritega ning loob selle pakutavate teenuste põhjal täielikult dünaamilise graafilise kasutajaliidese. Seepärast võib tegemist olla ka uue või uuendatud draiveriga ning &kstars; võib ometi neid täiel määral kasutada, ilma et klient peaks mingeid muudatusi ette võtma.

Kas on kavas toetada ka muid seadmeid?

Jah. Me kavatseme toetada põhilisi CCD kaameraid ja fokuseerijaid ning laiendada toetatavate telskoopide hulka. Kui soovid, et INDI toetaks mingit konkreetset seadet, anna sellest teada aadressil indi-devel@lists.sourceforge.net

Milliste operatsioonidega laseb &kstars; teleskoopi juhtida?

See sõltub konkreetsest teleskoobist, aga vähemalt kolme käsku on võimalik otse taevakaardilt anda: `Liigu`, `Jälgi` ja `Sünkroniseeri`. Teleskoop peab nende täitmiseks olema mõistagi korrektselt monteeritud. Mõned teleskoobid pakuvad veel lisavõimalusi: asukoha haldus, liikumisrežiimid, fokuseerimine jne. Teleskoobi lisavõimalusi saab kasutada INDI juhtimiskeskusest, mille saab avada menüüst Seadmed.

Kas &kstars; võimaldab gideerida?

Praegu ei ole kavas toetada &kstars;is gideerimist. Soovijad võivad kasutada tarkvara OpenPHD Guiding, mis ühildub nii &kstars;i kui ka INDI-ga.

Milles täpselt seisab käskude `Liiguta`, `Jälgi` ja `Sünkroniseeri` vahe?

Käsk `Liigu` annab teleskoobile korralduse asuda jälgima teatud konkreetset sihtmärki ja kui teleskoop on sellele suunatud, siis jälgib see sihtmärki täheajas (s.t. liigutab ennast sama kiirusega, nagu liiguvad tähed üle taevalaotuse). See sobib hästi tähtedele, Messieri objektidele ja kõigele, mis jääb Päikesesüsteemist välja. Päikesesüsteemi objektid aga liiguvad üle taevalaotuse veidi teisiti ning sestap tuleb sel juhul kasutada käsku `Jälgi`.

Niisiis tuleb anda jälgimiskäsk, kui soovid jälgida objekti kuidagi teisiti kui täheajas. Käsuga `Sünkroniseeri` saab aga teleskoobi sisemised koordinaadid viia kooskõlla sinu valitud objekti koordinaatidega.

Kas teleskoopi saab ka võrgust juhtida?

Jah. Selleks käivita INDI-server masinas, millega teleskoop on ühendatud, ning server hakkab jälgima &kstars;i klientide päringuid. Kui oled ühendatud, saab telskoopi juhtida otse taevakaardilt. Sellest räägib lähemalt osa Võrguseadmete juhtimine.

Nupule Ühenda klõpsates teatab &kstars;, et teleskoop ei ole ühendatud jada-/USB porti. Mida see tähendab?

See teade ilmub siis, kui &kstars; ei suuda teleskoobiga ühendust saada. Sellisel juhul võiks ette võtta järgmist:

1. Kontrollida, kas sul on pordis, millega püüad ühendust luua, nii lugemis- kui kirjutamisõigus.

2. Kontrollida ühenduskaablit, võimaluse korral testida seda muude rakendustega.

3. Kontrollida, kas teleskoobi toitega on kõik korras ja toide vastab nimiväärtusele.

4. Määrata korrektne port INDI juhtimiskeskuses (selle saab avada menüüst Seadmed). Vaikimisi on port `/dev/ttyS0`

5. Käivitada &kstars; uuesti ja võtta ette uus katse.

&kstars; teatab, et teleskoop on ühendatud ja töövalmis, aga taevakaardil ei ole kuskil risti näha?

&kstars; hangib teleskoobi OT ja käände ühendumisel. Kui monteering on korrektne, siis peaks rist liikuma üle taevalaotuse kohta, kuhu teleskoop on suunatud. Kuid teleskoobi teatatud OT ja kääne võivad olla ekslikud (isegi allpool horisonti) ja sellisel juhul tuleb teleskoop sünkroniseerida vajaliku asukohaga. Teleskoobi ristiku tsentreerimiseks ja jälgimise sisselülitamiseks võib ka lihtsalt taevakaardil hiire parema nupuga klõpsata ja vajalik käsk valida.

Teleskoop liigub valesti või ei liigu üldse. Mida teha?

Seda põhjustab enamasti vigane seadistus. Võiks üle kontrollida järgmised asjad:

1. Kas teleskoop on korrektselt monteeritud?

2. Kas monteeringurežiim on korrektne? Kasuta selle kontrollimiseks ja vajadusel muutmiseks INDI juhtimiskeskust (valikuvõimalusteks on `H/As, Polaarne, Maa`).

3. Kas teleskoobi ajaseadistus on korrektne?

4. Kas teleskoobi pikkus- ja laiuskraad on korrektselt määratud?

5. Kas teleskoobi erinevus MA-st on korrektne?

6. Kas teleskoobi OT- ja käändetelg on fikseeritud?

7. Kas teleskoobi põhja-lõunalülitus (kui seda kasutatakse) on määratud ikka korrektselt vastavalt siu asukoha poolkerale?

8. Kas teleskoopi ja arvutit ühendav kaabel on ikka korras?

Kui sinu arvates on kõik eeltoodu korras, aga teleskoop ikkagi liigub valesti või ei liigu üldse, siis võiksid saata veateate aadressile indi-devel@lists.sourceforge.net